Okresná prokuratúra Rimavská Sobota 
Jesenského 1, 979 80 Rimavská Sobota 1 	

Sp. zn. : 1 Pv 43/11/6609	Rimavská Sobota, 9.3.2012
EEČ : 2-49-32-2012

U Z N E S E N I E

Trestná vec:	obvinený XXXXX 
Prečin:	podvod podľa § 221 odsek 1 Trestného zákona číslo 300/2005 Zbierky zákonov v znení zákona číslo 262/2011 Zbierky zákonov

Rozhodol: 	prokurátor Okresnej prokuratúry Rimavská Sobota
Rozhodnutie:
Podľa § 215 odsek 2 písmeno a Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
Skutková veta:
09.11.2009 v Rimavskej Sobote na Ulici XXXXX v predajni XXXXX. uzatvoril zmluvu č. 3911030669 so spoločnosťou XXXXX XXXXX na predmet zmluvy, a to chladničky zn.  Electrolux v  hodnote  nie  menej  ako 565 €, pričom už pri podpise zmluvy uviedol nepravý údaj o svojom zamestnaní v spoločnosti XXXXX XXXXX, hoci vedel, že tam nepracoval a nepracuje, v úmysle získať tak majetkový prospech, doposiaľ okrem akontácie vo výške 56 € neuhradil žiadnu splátku a spoločnosti XXXXX XXXXX tak spôsobil škodu vo výške nie menej ako 509 € aj s navýšením,
s poukazom na rozsudok Okresného súdu Rimavská Sobota sp. zn. XXXXX zo dňa 13.12.2006, ktorý nadobudol právoplatnosť dňa 29.12.2006, ktorým bol obvinený XXXXX uznaný vinným zo zločinu krádeže podľa § 212 ods. 2 písm. a), ods. 4 písm. c) Tr. zákona, za ktorý mu bol uložený trest odňatia slobody v trvaní troch rokov s podmienečným odkladom na skúšobnú dobu troch rokov a ktorého výkon bol nariadený 11.01.2011 a pre výkon tohto trestu bol zaradený do ústavu na výkon trestu so stredným stupňom stráženia,a tiež rozsudok Okresného súdu Rimavská Sobota sp. zn. XXXXX z 25.01.2011, ktorý nadobudol právoplatnosť 06.04.2011, ktorým bol obvineným XXXXX uznaný vinným z prečinu podvodu podľa § 221 ods. 1 Tr. zákona, za ktorý mu bol uložený trest odňatia slobody v trvaní šesť mesiacov a pre výkon tohto trestu bol zaradený do ústavu na výkon trestu so stredným stupňom stráženia,
Právna veta:
lebo je trest, ku ktorému môže trestné stíhanie viesť, celkom bez významu popri treste, ktorý bol obvinenému pre iný čin už právoplatne uložený.
Odôvodnenie:
	Uznesením policajta Okresného riaditeľstva PZ, Obvodného oddelenia PZ Rimavská Sobota sp. zn. ORP-112/RS-RS-2011 z 19.01.2011 bolo začaté trestné stíhanie a uznesením vyšetrovateľa Odboru kriminálnej polície PZ Rimavská Sobota sp. zn. ORP-634/OEK-RS-2011 z 30.11.2011 bolo vznesené obvinenie XXXXX za prečin podvodu podľa § 221 ods. 1 Tr. zákona na tých skutkových základoch, ako je to uvedené vo výrokovej časti tohto uznesenia. Vecná príslušnosť vyšetrovateľa na konanie bola daná v zmysle § 200 ods. 2 písm. a) Tr. poriadku, nakoľko obvinený bol už v tom čase vo výkone trestu odňatia slobody.

	Podľa § 221 ods. 1 Tr. zákona prečinu podvodu sa dopustí ten, kto na škodu cudzieho majetku seba alebo iného obohatí tým, že uvedie niekoho do omylu alebo využije niečí omyl, a spôsobí tak na cudzom majetku škodu malú, potresce sa odňatím slobody až na dva roky. 

	Spáchanie skutku tak ako je to uvedené vo výrokovej časti tohto uznesenia bolo obvinenému XXXXX bezpečne preukázané najmä vyhodnotením svedeckých výpovedí a zabezpečeným listinným materiálom a tiež jeho doznaním sa k skutku a jeho oľutovaním.

	Rozsudkom Okresného súdu Rimavská Sobota sp. zn. XXXXX zo dňa 13.12.2006, ktorý nadobudol právoplatnosť dňa 29.12.2006, bol obvinený XXXXX uznaný vinným zo zločinu krádeže podľa § 212 ods. 2 písm. a), ods. 4 písm. c) Tr. zákona, za ktorý mu bol uložený trest odňatia slobody v trvaní troch rokov s podmienečným odkladom na skúšobnú dobu troch rokov a ktorého výkon bol nariadený 11.01.2011 a pre výkon tohto trestu bol zaradený do ústavu na výkon trestu so stredným stupňom stráženia, ktorý v súčasnej dobe vykonáva v Ústave na výkon trestu odňatia slobody v Banskej Bystrici spolu s trestom uloženým rozsudkom Okresného súdu Rimavská Sobota sp. zn. XXXXX z 25.01.2011, ktorý nadobudol právoplatnosť 06.04.2011, bol obvinený XXXXX uznaný vinným z prečinu podvodu podľa § 221 ods. 1 Tr. zákona, za ktorý mu bol uložený trest odňatia slobody v trvaní šesť mesiacov a pre výkon tohto trestu bol zaradený do ústavu na výkon trestu so stredným stupňom stráženia. Obidva tresty v celkovej dĺžke trvania 3,5 roka v súčasnej dobe vykonáva v Ústave na výkon trestu odňatia slobody v Banskej Bystrici.  

	Podľa § 215 ods. 2 písm. a) Tr. poriadku prokurátor môže zastaviť trestné stíhanie, ak je trest, ku ktorému môže trestné stíhanie viesť celkom bez významu popri treste, ktorý bol obvinenému pre iný čin už právoplatne uložený. 

	Nakoľko trest uložený rozsudkom Okresného súdu Rimavská Sobota sp. zn. XXXXX zo dňa 13.12.2006, ktorý nadobudol právoplatnosť dňa 29.12.2006, je uložený právoplatne s dĺžkou trestu 3 roky a tiež trest uložený rozsudkom Okresného súdu Rimavská Sobota sp. zn. XXXXX zo dňa 25.01.2011, ktorý nadobudol právoplatnosť dňa 06.04.2011, je uložený právoplatne s dĺžkou trestu 6 mesiacov, teda obvinený vykonáva trest v celkovej dĺžke 3,5 roka, je nemožné, aby prípadnou obžalobou a následným rozsudkom uložil súd trest v dlhšom trvaní, nakoľko trestná sadzba za prečin podvodu podľa § 221 ods. 1 Tr. zákona, ktorým sa môže páchateľ potrestať odňatím slobody je až na dva roky. Z tohto dôvodu som preto rozhodol o zastavení trestného stíhania z dôvodu jeho neúčelnosti.  

	Týmto mojím rozhodnutím nie sú dotknuté nároky poškodeného na prípadnú náhradu spôsobenej škody, ktorú si je oprávnený uplatniť v rámci občianskoprávneho konania a naň nadväzujúce vykonávacie konanie na príslušnom súde. 

	Vzhľadom k vyššie uvedeným skutočnostiam bolo potrebné rozhodnúť tak, ako je to uvedené vo výrokovej časti tohto uznesenia. 
Poučenie:
Proti tomuto uzneseniu  je prípustná sťažnosť,  ktorú  môže podať  obvinený a poškodený do troch dní od jeho oznámenia  u prokurátora Okresnej prokuratúry Rimavská Sobota. 
O sťažnosti rozhodne prokurátor Krajskej prokuratúry Banská Bystrica.
Sťažnosť má odkladný účinok. 

JUDr. Milan Marko
prokurátor